Stappe teen staatsamptenaar oor ‘kap wittes op’‘n Skermskoot van Velaphi Vel-hova Khumalo se Facebook-kommentaar. Foto: Verskaf Die Gautengse departement van sport, kuns, kultuur en ontspanning het Woensdag gesê hy gaan stappe doen teen ’n werknemer na aanleiding van uitlatings op Facebook. Volgens die departement sal “’n interne proses gevolg word” ná een van sy werknemers, Velaphi Khumalo, op Facebook gesê het wittes “moet opgekap en doodgemaak word”. Maroela Media het vroeër berig ŉ klag van crimen injuria is teen Khumalo aanhangig gemaak nadat hy op sy Facebook-profiel gesê het wit mense “verdien om soos die Jode opgekap en doodgemaak te word” en dat hy Suid-Afrika wil “reinig van alle witmense soos Hitler met die Jode gemaak het”. Die departement het nie op Maroela Media se navraag vir kommentaar reageer nie, maar wel ŉ mediaverklaring uitgereik waarin die departement hom van Khumalo se uitsprake distansieer. “Die rassistiese uitsprake is sy persoonlik sienings en die departement keur nie sulke hatige en ontstellende rasse-aanmerkings goed nie,” lui die verklaring. ‘n Skermskoot van Velaphi Vel-hova Khumalo se Facebook-kommentaar. Foto: Verskaf Faith Mazibuko, die departement se LUR, het verder in die verklaring gesê dat Khumalo se uitsprake in ŉ ernstige lig beskou word, asook dat sy sentimente die land agteruit neem en nie dit waarvoor die Gautengse provinsiale regering staan, weerspieël nie. “’n Interne proses is aan die gang om die saak te hanteer.” Intussen het die Suid-Afrikaanse Joodse Raad van Afgevaardigdes hulle ook teen Khumalo se Facebook-kommentaar uitgespreek en gesê hulle sal ŉ formele klag by die Menseregtekommissie (MRK) indien. Khumalo het Dinsdag op sy profiel geskryf hy sal nie om verskoning vra vir sy uitsprake nie en dat hy nie “wit mense sal toelaat om ons te versmoor met hulle haat vir ons oor die afgelope aantal jare nie”. Hy het egter laat Woensdagmiddag sy Facebook-profiel verwyder.